《复用前韵示内》
宋代·谢薖

尝闻藁砧词，破镜喻月半。为期望夫还，顾影兴妇叹。

乃知同室处，一笑日可玩。所悲孩抱中，聚沬何易散。

嘹然唯一雏，单栖若无伴。抚枕中夜吁，不寐常达旦。

藜羹具一杯，日举天随案。还胜在板屋，秪使心曲乱。

小鬟维槁项，聊可奉掷盥。每观绩麻手，捷急真不缓。

娉婷或阶楇，今古同一贯。颇知食薇清，凛凛可立懦。

仍甘作诗穷，乌银以喻炭。行看春日暄，妇事勤茧馆。

所求亦不奢，勿遣儿号暖。布衾幸无恙，不换角枕粲。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。